The Addams Family – Perhe Addams

**The Addams Family – Perhe Addams** (*The Addams Family*) on Barry Sonnenfeldin ohjaama vuonna 1991 julkaistu musta komediaelokuva, joka perustuu samannimiseen sarjakuvaan. Elokuvan pääosia esittävät Anjelica Huston, Raúl Juliá ja Christopher Lloyd.

Elokuva oli taloudellinen menestys, ja sai kaksi vuotta myöhemmin jatko-osan *[[Addams Family II]]*.

## Juoni
Fester Addams katosi 25 vuotta sitten riidan päätteeksi ja hänen veljensä Gomez tuntee vieläkin syyllisyyttä tapahtuneesta. Gomezin asianajaja Tully Alford on velkaa koronkiskurille Abigail Cravenille, ja huomaa Cravenin pojan Gordonin muistuttavan hätkähdyttävästi Festeriä. Alford ehdottaa Gordonin esittävän kadonnutta veljeä, jotta Addamsin perhe johdattaisi heidät aarrekammioonsa, ja näin velka saataisiin kuitatuksi. Alford ja hänen vaimonsa Margaret osallistuvat Addamsien järjestämään spiritismi-istuntoon, jossa he yrittävät ottaa yhteyttä Festerin henkeen. Gordon saapuukin Festerinä, ja Abigail tekeytyneenä psykiatri Pinder-Schlossiksi kertoo Festerin olleen kadoksissa Bermudan kolmiossa 25 vuoden ajan.

Gomez on aluksi innoissaan veljensä paluusta, mutta pian hänen epäilynsä heräävät, sillä ”Fester” ei näytä muistavan tärkeitä yksityiskohtia lapsuudesta. Myös Gomezin vaimolla Morticialla on omat epäilyksensä lankonsa suhteen. Jotta heidän huijauksensa ei tulisi ilmi, Abigail vakuuttaa Gomezin epäilyksien johtuvan psykologisesta puolustusmekanismista, kohteen siirrosta.

Addamsit järjestävät Festerin paluun kunniaksi juhlat, joiden aikana Tully kuulee Festerin olevan Addamsin omaisuuden toimeenpanija ja käytännössä tontin virallinen omistaja. Addamsin naapurin tuomari Womackin avulla Tully saa järjestettyä lähestymiskiellon perheelle siten pakottaen heidät muuttamaan pois talostaan ja jättämään koko omaisuutensa Festerille.

Abigailin, Tullyn ja Gordonin yritykset päästä aarrekammioon epäonnistuvat kerta toisensa jälkeen. Addamsit muuttavat motelliin ja joutuvat etsimään töitä. Morticia hankkii töitä lastentarhanopettajana, lapset Wednesday ja Pugsley myyvät itse tehtyä sitruunasoodaa ja Thing toimii kuriirina. Masentunut Gomez viettää päivänsä televisiota katsellen. Perheensä hyvinvoinnista huolestunut Morticia päättää mennä puhumaan Festerille, mutta joutuu kolmikon vangiksi. Gomez rientää pelastamaan vaimoaan, mutta Abigail pakottaa hänet luovuttamaan aarrekammion sisällön vastineeksi Mortician hengestä. Äitinsä halveksivaan käytökseen kyllästynyt Gordon kääntyy äitiään vastaan, ja aiheuttaa tornadon talon sisälle. Tornado sinkoaa Abigailin ja Tullyn talosta, mutta Gordon saa salamaniskun päähänsä.

Käy ilmi, että Gordon on oikea Fester. Bermudan kolmio aiheutti hänelle muistinmenetyksen, ja Abigail oli ottanut hänet hoiviinsa Miamissa. Salamanisku palautti hänen muistinsa, ja perhe hyväksyi hänet heti perheeseen takaisin. Tullyn vaimo Margaret on avioitunut Serkku Sen kanssa heidän rakastuttuaan toisiinsa Festerin juhlien aikana.

## Vastaanotto
Elokuva tuotti kotimaassaan 113 502 426 dollaria ja maailmanlaajuisesti 191 502 426 dollaria. Se osoittautui taloudelliseksi menestykseksi ollen seitsemänneksi katsotuin elokuva vuonna 1991.

Horror Hall of Fame valitsi *The Addams Family – Perhe Addamsin* vuoden 1991 parhaaksi kauhuelokuvaksi. Elokuva oli Oscar-ehdokkaana parhaasta puvustuksesta. MC Hammerin esittämä ”Addams Groove” voitti huonoimman laulun Razzie-palkinnon.

## Näyttelijät
Näyttelijä-rooli

* Anjelica Huston – Morticia Addams
* Raul Julia – Gomez Addams
** Jimmy Ross ja Daniel Pikus – nuoremmat versiot
* Christopher Lloyd – Fester Addams / Gordon Craven
** Ryan Anderson ja Michael Hittlesdorf – nuoremmat versiot
* Christina Ricci – Wednesday Addams
* Jimmy Workman – Pugsley Addams
* Judith Malina – Grandmama
* Carel Struycken – Lurch
* Christopher Hart – Thing
* John Franklin – Cousin Itt
* Maureen Sue Levin ja Darlene Levin– Flora ja Fauna Amor

* Elizabeth Wilson – Abigail Craven
* Dan Hedaya – Tully Alford
* Dana Ivey – Margaret Alford
* Paul Benedict – tuomari George Womack
* Allegra Kent –  Ophelia Frump serkku
* Mercedes McNab – Tyttöpartiolainen

### Cameot
* Barry Sonnenfeld – Gomezin junan matkustaja  
* Marc Shaiman– orkesterin johtaja  

* Sally Jessy Raphael– esiintyy itsenään séance-kohtauksessa  

* Zelda Rubinstein– juhlavieras (Poltergeistin Carol Anne)  

* Eugene Jackson– basisti (alkuperäinen Petey-koira elokuvassa The Little Rascals)
## Lähteet